Viattomasta nettijuttelusta alkanut tapaus johti siihen pisteeseen, että suomalaisnainen joutui tekemään rikosilmoituksen häntä kiristäneestä ulkomaalaismiehestä.

”Hänpä ei tiedäkkään miten v…..sen lappalaisakan kanssa alako leikkimään”, Ulla kirjoitti päivityksessään nettihuijarista. Lukijan kuva

Porilaista Ullaa on huijattu aiemminkin. Useat netin deittipalstojen miehet ovat paljastuneet täysin toisiksi henkilöiksi kuin Ulla aluksi kuvitteli.

German Francescon piti olla erilainen. Galactic Love -sivustolta löytynyt mies kertoi asuvansa Ohiossa, Yhdysvalloissa.

Hän oli komea kahden lapsen isä, joka etsi rinnalleen luotettavaa naista. Lisäksi hän kertoi Ullalle joutuneensa itsekin huijatuksi treffisivustoilla.

Kaikki vaikutti hyvältä.

– Hän jopa soitti minulle kahdesti chattipuhelun ja hänellä oli aivan sairaan ihana sänkykamariääni, Ulla kuvailee Facebook-päivityksessään.

Totuus kuitenkin paljastui parin viikkoa kestäneen chattailun aikana. Tuona aikana ehti tapahtua monta ikävää käännettä.

– Olin jopa ihastunut häneen, ja olimme ehtineet hieman suunnitella tulevaisuuttakin, Ulla muistelee Iltalehdelle.

Nettiseksi johti kiristykseen

Ulla kertoo tapahtumista varsin yksityiskohtaisesti Facebook-päivityksessään. Jää murtui nopeasti, ja chattailu alkoi mennä yhä kiihkeämmäksi.

– Uskalsin jo hitusen haaveilla hänestä. Kerran hän sai minut houkuteltua myös netti ra…..uun kanssaan ja pyysi siinä tiimellyksessä valokuvia minusta kun ra…len lelullani, Ulla kirjoittaa.

Ihastuksen vallassa hän myös toteutti ”German Francescon” pyynnön.

– No minä tyttö tein työtä käskettyä ja otin neljä kuvaa itsestäni. Kahdessa kuvassa näkyy myös naama.

Kuvien lähettämisen jälkeen seurasi erikoisten tapahtumien ketju.

Yhtäkkiä mies sai työkomennuksen Intiaan, minne oli lähdettävä heti. Ullaa harmitti, koska työreissu vaikeuttaisi varmasti myös yhteydenpitoa.

Pian ilmeni rahaongelmia. ”German Francesco” kertoi, että Intian tulli vaatisi häneltä tuhansia dollareita. Ensin mies kertoi huolensa Ullalle, ja seuraavana päivänä hän oli jo pyytämässä rahaa.

Ulla vastasi, ettei pysty lähettämään yhtään.

– Siitä hän suuttui ja alkoi solvaamaan minua. ”Jumalalle kiitos, en ole vielä esitellyt sinua perheelleni. Sinä olet vain kullankaivaja. Et ole kelvollinen huolehtimaan perheestä.” Tässä vaiheessa blokkasin hänet pois chatti linjaltani. Ajattelin surkeana, että olipa mukavaa niin kauan kuin se kesti, Ulla kertoo.

Mies ei jättänyt häntä rauhaan, vaan lähetti uhkauksen. Hän aikoi julkaista Ullan lähettämät intiimit kuvat netissä, jos tämä ei maksa hänelle 1000 dollaria kuuden tunnin sisällä.

– Pyysin tietenkin ”kauhuissani” häntä laittamaan maksutiedot minulle ja pyysin 24 h lisäaikaa koska tarvitsisin vähän aikaa järjestellä tätä asiaa. Maksu tiedot tulivat. Ette ikinä arvaa mihin ja mille nimelle. Nigeriaan miehelle nimeltä Maxwell Efe German.

– MUTTA hänpä ei tiedäkkään miten v…..sen lappilaisakan kanssa alako leikkimään!

Muistutus erityisesti nuorille

Topakka porilaisnainen ei uhkauksista hätkähtänyt. Ulla uskoo, että huijari on ehtinyt julkaista kuvat jo jossain.

Se ei häntä kuitenkaan kiinnosta.

– Itse kuvien takia en yöuniani menetä. Jos joku jollain likaisilla sivustoilla saa or…n katsellessa läskin naisen kuvia niin siitä vaan. Ja niitä voi kommentoidakin niin paljon kun lystää, ei vois vähempää hetkauttaa, Ulla jatkaa päivityksessään.

Hän on käynyt jo poliisin luona ja tehnyt rikosilmoituksen huijarista. Poliisi ei pysty tapauksen eteen juuri mitään tekemään.

Yhtä kokemusta viisaampana Ulla haluaakin muistuttaa muita deittisivustoja käyttäviä tärkeästä asiasta, erityisesti nuoria..

– Jos tästä jollekin on apua, niin älkää jakako mitään kuvia tuntemattomille netissä. Kostopornoakin on nykyään paljon, ja kaikennäköiset jutut näyttävät rantautuvan Suomeen.

– Varsinkin nuorten kannattaa olla tarkkana kuvien kanssa, koska ne todella pysyvät netissä, ja se taas saattaa vaikuttaa työnsaantiin myöhemmin. Hyvä sääntö näihin netti kuviin on: jollet kehtaa näyttää kuvaa äidillesi, se ei ole nettikelpoinen.